**ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε. Μαρούσι**  4 – 12 – 2024

**ΑΜΑΡΟΥΣΙΟΥ Αρ. Πρ.:** 3

**Ταχ. Δ/νση:** Μαραθωνοδρόμου 54

**Τ. Κ.** 15124 Μαρούσι

**Τηλ.:** 2108020697 **Fax:**2108020697

**Πληροφ.: Δ. Πολυχρονιάδης 6945394406**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**Προς: Λαϊκή Συνέλευσης Σεπολίων – Κολωνού - Ακαδ. Πλάτωνα**

**Κοινοποίηση: Δ. Ο. Ε., Συλλόγους Εκπ/κών Π. Ε. της χώρας, ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**ΨΗΦΙΣΜΑ ΣΥΜΠΑΡΑΣΤΑΣΗΣ**

**Κάτω τα χέρια από τους/την αγωνιστές/-στρια που συνελήφθησαν στα Σεπόλια στην απαγορευμένη πορεία του Πολυτεχνείου το 2020**

**Να αθωωθούν όλοι/-ες οι κατηγορούμενοι/-ες που δέχτηκαν την βίαιη αστυνομική καταστολή στη συγκέντρωση για το Πολυτεχνείο το 2020 στα Σεπόλια.**

**Να αποσυρθούν όλες οι στημένες κατηγορίες.**

**Καλούμε όλες και όλους στα δικαστήρια στις ημέρες των δικών 11/12, 12/12 και 13/12**

H αθώωση των πέντε συλληφθέντων - κατηγορούµενων - διωκόµενων στα Σεπόλια στις 17/11/2020 είναι λαϊκή απαίτηση. Αποτελεί τη μόνη δίκαιη λύση

Τέσσερα χρόνια μετά τη βίαιη επίθεση των δυνάμεων καταστολής στα Σεπόλια, το κράτος επανέρχεται για να δικάσει από την αρχή, τους Ορέστη Καττή, Λυδία Καττή, Νικόλα Καβακλή και Μάκη Λιβάνη που συνελήφθησαν μετά από τη βίαιη επίθεση των ΜΑΤ έξω από το Μετρό στα Σεπόλια, καθώς και τον Δημήτρη Καττή. Είχαν συλληφθεί στις 17/11/2020, την εποχή που η κυβέρνηση απαγόρευσε την πορεία του Πολυτεχνείου με τη δικαιολογία του COVID-19.

Οι τρεις νεολαίοι/-α είναι μέλη και υποψήφιοι/-α της δημοτικής κίνησης, Αντικαπιταλιστική Ανατροπή στην Αθήνα και στα ψηφοδέλτια της Ανατρεπτικής Συμμαχίας, μέλη της Λαϊκής Συνέλευσης Κολωνού Σεπολίων Ακ. Πλάτωνα, και τότε ήταν φοιτητές/- τρια και μέλη των φοιτητικών τους συλλόγων και σήμερα εργαζόμενοι/-η. Αυτοί/-η, καθώς και οι άλλοι δύο εργαζόμενοι, κατηγορήθηκαν για διατάραξη κοινής ειρήνης, απείθεια, πρόκληση απλής σωματικής βλάβης, εξύβριση, παραβίαση μέτρων COVID-19, επικίνδυνη σωματική βλάβη και αντίσταση κατά της αρχής. Οι κατηγορίες είναι ψευδείς και κατασκευασμένες από την αστυνομία, κάτι που έχει αποδειχθεί περίτρανα και στην ίδια τη δικαστική διαδικασία όλο το προηγούμενο διάστημα.

**Δύο χρόνια μετά, και ενώ είχε καταρρεύσει το στημένο κατηγορητήριο για όλους τους/την συλληφθέντες/-ισσα, βιώσαμε την ασύλληπτη συνθήκη της επανεκκίνησης από το μηδέν για ανούσιους γραφειοκρατικούς λόγους μιας μακρόχρονης διαδικασίας που έβαινε προς το τέλος, με την αιφνιδιαστική ακύρωση της τον Μάϊο του 2022 πριν την τελευταία δικάσιμο.**

Πλέον, με μια νέα πρωτοφανή ενέργεια για τα δικαστικά χρονικά, **η ενιαία έως και την Άνοιξη του 2024 διαδικασία** για τους 4 από τους 5 συλληφθέντες, Ο. Καττή, Λ. Καττή, Ν. Καβακλή, Μ. Λιβάνη, **«σπάει» στα τρία, με διαχωρισμό της δικογραφίας**. Σε πρώτη δίκη καλούνται στις 11 Δεκέμβρη οι Λ. Καττή, Ν. Καβακλής και Μ. Λιβάνης, στις 12 Δεκέμβρη καλείται ο Δ. Καττής και στις 13 Δεκέμβρη ξεχωριστά δικάζεται ο Ο. Καττής. Ο διαχωρισμός αυτός προκαλεί εύλογα ερωτηματικά για τη στόχευση των κρατικών κατασταλτικών μηχανορραφιών.

**Τα γεγονότα**

**Το όργιο καταστολής στις 17/11/2020**

Στις 17/11/2020, χιλιάδες διαδηλωτών, φοιτητικοί σύλλογοι, σωματεία, πολιτικές οργανώσεις, νεολαία και εργαζόμενοι διέλυσαν μαχητικά τη σιωπή που προσπάθησε να επιβάλει η κυβέρνηση στο όνομα της αντιμετώπισης της πανδημίας. Η κυβέρνηση, με πάνω από 5.000 αστυνομικούς, με δακρυγόνα, αύρες νερού, συλλήψεις, τραμπουκισμούς και προπηλακισμούς, έκανε την πόλη της Αθήνας μια εκρηκτική εστία βίας.

Η αστυνομική βαρβαρότητα οργίασε και στη γειτονιά των Σεπολίων. Ενώ πορεία αγωνιστών/-στριών, σωματείων, συλλογικοτήτων, πολιτικών οργανώσεων, που πραγματοποιήθηκε στον σταθμό Λαρίσης, κατέληξε στον σταθμό Σεπολίων, με την ολοκλήρωσή της, ισχυρές δυνάμεις της ομάδας ΔΕΛΤΑ εμφανίστηκαν ξαφνικά μέσα από τα στενά κάνοντας κύκλους γύρω από τους/τις διαδηλωτές/-τριες, προπηλάκισαν και συνέλαβαν βίαια χωρίς να συντρέχει κανένας λόγος, μέσα στην πιλοτή της πολυκατοικίας του τον Ορέστη Καττή και στη συνέχεια ξυλοκόπησαν τη μητέρα του. Όταν γείτονες και διαδηλωτές/-τριες διαμαρτυρήθηκαν, συνέλαβαν και την αδερφή του, Λυδία Καττή, η οποία κτυπήθηκε άγρια από τους αστυνομικούς που την έσερναν από τα μαλλιά βρίζοντάς τη μέσα στο αστυνομικό τμήμα, καθώς και τους αγωνιστές Καβακλή Νικόλα και Μάκη Λιβάνη που ήταν στους/στις συγκεντρωμένους/-ες.

Στη διάρκεια των συλλήψεων, ο πατέρας Δημήτρης Κατής επίσης ξυλοκοπήθηκε και εμφάνισε συμπτώματα καρδιακού επεισοδίου, με τους αστυνομικούς αρχικά να μην επιτρέπουν στο ασθενοφόρο να τον παραλάβει για το νοσοκομείο.

Αντί λοιπόν να βρεθούν κατηγορούμενες οι δυνάμεις καταστολής και η κυβέρνηση της Νέας Δημοκρατίας, κατηγορήθηκαν και βρέθηκαν θύματα στο εδώλιο του δικαστηρίου οι αγωνιστές/-στρια διαδηλωτές/-τρια που ξυλοκοπήθηκαν βίαια.

**Η ακύρωση της δίκης**

**Η δίκη των τεσσάρων αγωνιστών/-ριας ξεκίνησε τον Οκτώβριο του 2021 και μετά από μήνες δικάσιμων, τον Μάιο του 2022, λίγο πριν τη τελευταία συνεδρίαση του δικαστηρίου που θα εξέδιδε την απόφαση, με μια πρωτοφανή απόφαση στα δικαστικά πράγματα, παύτηκε από το δικαστικό σώμα η πρόεδρος της δίκης!** Εξαιτίας της παύσης της προέδρου από το δικαστικό σώμα ακυρώθηκε η δίκη και συνέβη το πρωτοφανές, να πρέπει να ξεκινήσει από την αρχή λες και δεν έγινε ποτέ.

Σε αυτή την πρώτη δίκη κατέρρευσε το στημένο κατηγορητήριο και αποκαλύφθηκε η σκευωρία των διώξεων ενάντια σε αγωνιστές/-τρια, μέλη της Λαϊκής Συνέλευσης, φοιτητικών συλλόγων, εργατικών σωματείων και πολιτικών οργανώσεων. Η σκευωρία του αστυνομικού κράτους, μεθοδεύτηκε για να συγκαλύψει τις ευθύνες της αναίτιας καταστολής σε μια γειτονιά της Αθήνας, σε κατοίκους μέσα στην αυλή του σπιτιού τους, σε μια οικογένεια.

**Νέες μεθοδεύσεις**

Τώρα έρχεται η δεύτερη μεθόδευση από το κράτος. **Αντί οι δύο δίκες να ενοποιηθούν και να γίνουν μία αφού αφορούν το ίδιο γεγονός την ίδια ημέρα, αποφασίστηκε ο διαχωρισμός των κατηγορουμένων και της δικογραφίας σε τρεις δίκες!**

Η συνέχιση της στημένης δίωξης σε βάρος των συναγωνιστών/-τριας, µελών της Λαϊκής Συνέλευσης Σεπολίων-Κολωνού-Ακαδ. Πλάτωνα, εργατικών σωματείων και πολιτικών οργανώσεων, είναι πια προκλητική. Η αστυνομική πλεκτάνη που στήθηκε για να στηρίξει τον κρατικό αυταρχισμό και την καταστολή στη διάρκεια του Νοέμβρη του 2020 των απαγορεύσεων και της περιστολής δημοκρατικών δικαιωμάτων δεν πρέπει να περάσει.

Ιδιαίτερα σήμερα που ακόμη και η συμμετοχή στην απεργία ποινικοποιείται και οι απολύσεις, εκβιασμοί στους χώρους δουλειάς, οι πειθαρχικές και ποινικές διώξεις πληθαίνουν με κάθε αφορμή, η αντίσταση μας γίνεται ανάγκη.

**Κι αυτή τη φορά η κυβέρνηση θα μας βρει απέναντί της! Η τρομοκρατία δε θα περάσει.** Θα είμαστε πάντα σε κάθε μάχη ενάντια σε αυτή την εγκληματική πολιτική, στον αγώνα «για όλου του κόσμου το ψωμί, το φως και το τραγούδι».

**Η αλληλεγγύη όλων μας όσων κράτος – κεφάλαιο έχουν βάλει σημάδι, είναι το όπλο μας.**

**Απαιτούμε:**

* Πλήρη απόσυρση κάθε κατηγορίας σε βάρος όλων των διωκόμενων
* Άμεση αθώωση όλων από όλες τις κατηγορίες
* Να γίνει συνδίκαση των τριών υποθέσεων

**Εκφράζουμε την αλληλεγγύη μας στους/στη συναγωνιστές/-στριά μας**

**Κανένας-καμία μονός-μονή απέναντι στην καταστολή**

